## Odluka Ustavnog suda Republike Hrvatske broj: U-VIIA-2757/2010 od 4. lipnja 2010.

### NN 72/2010 (11.6.2010.), Odluka Ustavnog suda Republike Hrvatske broj: U-VIIA-2757/2010 od 4. lipnja 2010.

USTAVNI SUD REPUBLIKE HRVATSKE

2171

Ustavni sud Republike Hrvatske, u Prvom vijeću za rješavanje izbornih sporova, u sastavu sutkinja Duška Šarin, predsjednica Vijeća, te suci Davor Krapac i Ivan Matija, članovi Vijeća, odlučujući o žalbi za zaštitu izbornog prava Hrvatske stranke prava, Podružnice Zemunik Donji, koju zastupa mr. Tomislav Šarić, predsjednik, na sjednici održanoj 4. lipnja 2010. godine, jednoglasno je donio

ODLUKU

I. Usvaja se žalba Hrvatske stranke prava, Podružnice Zemunik Donji, te se poništavaju:

– rješenje Županijskog izbornog povjerenstva Zadarske županije, klasa: 013-03/10-03/44, ur. broj: 599-10-44 od 28. svibnja 2010. godine,

– Zbirna lista pravovaljanih kandidatura za izbor zamjenika općinskog načelnika Općine Zemunik Donji kojeg biraju pripadnici srpske nacionalne manjine, koju je utvrdilo Općinsko izborno povjerenstvo Općine Zemunik Donji 24. svibnja 2010. godine.

II. U skladu s člancima 20. i 88. stavkom 1. Zakona o izborima općinskih načelnika, gradonačelnika, župana i gradonačelnika Grada Zagreba (»Narodne novine« broj 109/07. i 125/08.) poziva se Samostalna demokratska srpska stranka – SDSS, predlagatelj kandidature Dragana Daničića za izbor zamjenika općinskog načelnika Općine Zemunik Donji kojeg biraju pripadnici srpske nacionalne manjine, da u roku od 24 sata od zaprimanja ove odluke prikupi najmanje osam (8) pravovaljanih potpisa birača i preda ih Općinskom izbornom povjerenstvu Općine Zemunik Donji.

III. U slučaju utvrđenja da je radnja iz točke II. ove izreke valjano provedena Općinsko izborno povjerenstvo Općine Zemunik Donji utvrdit će bez odgode Zbirnu listu pravovaljanih kandidatura za izbor zamjenika općinskog načelnika Općine Zemunik Donji kojeg biraju pripadnici srpske nacionalne manjine, koji će se izbor održati 13. lipnja 2010. godine.

IV. Ova odluka objavit će se u »Narodnim novinama«.

Obrazloženje

1. Žalbom za zaštitu izbornog prava Hrvatska stranka prava, Podružnica Zemunik Donji, koju zastupa mr. Tomislav Šarić, predsjednik, (u daljnjem tekstu: žaliteljica), osporava rješenje Županijskog izbornog povjerenstva Zadarske županije, klasa: 013-03/10-03/44, ur. broj: 599-10-44 od 28. svibnja 2010. (u daljnjem tekstu: ŽIP).

Osporenim je rješenjem kao neosnovan odbijen prigovor žaliteljice izjavljen na kandidaturu Dragana Daničića za izbor zamjenika načelnika Općine Zemunik Donji kojeg biraju pripadnici srpske nacionalne manjine. Kandidata je predložila Samostalna demokratska srpska stranka – SDSS.

2. Ustavni sud zaprimio je izvornik spisa 2. lipnja 2010., istekom kojeg dana je počeo teći rok od 48 sati za odlučivanje o žalbi.

3. Žaliteljica je pokrenula izborni spor zbog navodnih nezakonitosti i nepravilnosti u prikupljanju potpisa birača potrebnih za pravovaljanost kandidature Dragana Daničića.

U žalbi ističe da se supružnici na propisanim obrascima za prikupljanje potpisa birača za kandidaturu određene osobe ne smiju potpisivati jedni umjesto drugih. Nadalje, ne mogu se smatrati zakonitim ni usmena (»telefonska«) opunomoćenja jedne osobe od strane druge osobe da se potpiše i tako da potporu nekom kandidatu u njezino/njegovo ime, ali ni naknadna punomoć kojim jedan supružnik »opunomoćuje« drugoga za obavljanje navedene izborne radnje umjesto nje/njega.

Smatrajući da je upravo to bio slučaj u postupku prikupljanja potpisa za kandidata Dragana Daničića, žaliteljica smatra da je takvim načinom prikupljanja potpisa grubo povrijeđen postupak kandidiranja propisan Zakonom o izborima općinskih načelnika, gradonačelnika, župana i gradonačelnika Grada Zagreba (»Narodne novine« broj 109/07. i 125/08.; u daljnjem tekstu: ZIONGŽ).

Pored navedenog, žaliteljica ističe da sam ŽIP smatra spornim i potpise pod rednim brojevima 69. i 70., 96. i 97., te 105. i 106., jer je riječ o istovjetnom rukopisu. Žaliteljica nadalje ističe da su sporni i potpisi pod rednim brojevima 37. i 38., ali ih ŽIP u osporenom rješenju ne spominje.

Žaliteljica naglašava da nisu provjerena sva 32 potpisa za koje je ona u prigovoru ŽIP-u navela da ih smatra »krivotvorenim«. »Neke od tih navedenih potpisa Županijsko izborno povjerenstvo nije smatralo spornim jer su prostim okom utvrdili da se radi o različitim rukopisima. Žalitelj smatra da različiti rukopisi ne jamče istinitost potpisa«.

Žaliteljica na kraju predlaže da Ustavni sud usvoji žalbu, poništi osporeno rješenje ŽIP-a i »ukine rješenje Općinskog izbornog povjerenstva Općine Zemunik Donji o pravovaljanosti kandidature Dragana Daničića za izbor zamjenika načelnika Općine Zemunik Donji«.

Žalba je osnovana.

4. Na temelju članaka 20. i 22. Ustavnog zakona o pravima nacionalnih manjina (»Narodne novine« broj 155/02. i 47/10.), članka 30. stavka 2. Zakona o Vladi Republike Hrvatske (»Narodne novine« broj 101/98., 15/00., 117/01., 199/03., 30/04. i 77/09.), članka 6. stavka 2. ZIONGŽ-a i članka 41. stavaka 3., 5. i 6. Zakona o lokalnoj i područnoj (regionalnoj) samoupravi (»Narodne novine« broj 33/01., 60/01. – vjerodostojno tumačenje, 129/05., 109/07., 125/08. i 36/09.), Vlada Republike Hrvatske donijela je na sjednici održanoj 6. svibnja 2010. Odluku o raspisivanju dopunskih izbora za zamjenike općinskih načelnika, gradonačelnika i župana. Odluka je objavljena u »Narodnim novinama« broj 57 od 10. svibnja 2010. godine.

Za dan provedbe dopunskih izbora određena je nedjelja, 13. lipnja 2010. godine.

U točki I. Odluke propisano je da se raspisuju dopunski izbori za zamjenike općinskih načelnika, gradonačelnika i župana izabranih na redovnim izborima održanim 2009. godine, iz reda pripadnika nacionalnih manjina. Pod točkom 4. Odluke propisano je da se dopunski izbori raspisuju u Općini Zemunik Donji (Zadarska županija) za zamjenika općinskog načelnika, predstavnika srpske nacionalne manjine.

5. Članak 41. stavak 7. Zakona o lokalnoj i područnoj (regionalnoj) samoupravi (»Narodne novine« broj 33/01., 60/01. – vjerodostojno tumačenje, 129/05., 109/07., 125/08. i 36/09.) glasi:

»Na dopunskim izborima za pravovaljanost kandidature potrebno je sakupiti u općinama do 1000 stanovnika 50 potpisa, a u preostalim općinama, gradovima i županijama 100 potpisa pripadnika nacionalnih manjina ako se dopunski izbori provode radi osiguravanja prava na zamjenika iz redova pripadnika nacionalnih manjina, odnosno pripadnika hrvatskog naroda ako se dopunski izbori provode radi osiguravanja prava na zamjenika iz redova pripadnika hrvatskog naroda.«

6. Članak 15. stavak 2. alineja 2. ZIONGŽ-a (članak 1. Zakona o izmjenama i dopunama ZIONGŽ-a, »Narodne novine« broj 125/08.) glasi:

»Za pravovaljanost stranačkih i nezavisnih kandidatura potrebno je prikupiti:

(...)

– 100 potpisa birača za općinskog načelnika i jednog zamjenika u općini iznad 1.000 stanovnika, a manje od 10.000,«

Članak 16. ZIONGŽ-a glasi:

»Potpisi birača prikupljaju se na propisanom obrascu.

U obrascu se, uz potpis birača, navodi ime, prezime, adresa prebivališta birača, te broj i mjesto izdavanja važeće osobne iskaznice.

Sadržaj i oblik obrasca propisuje Državno izborno povjerenstvo Republike Hrvatske (u daljnjem tekstu: Državno izborno povjerenstvo).«

7. Općina Zemunik Donji ima više od 1.000 stanovnika, a manje od 10.000 stanovnika, pa je za pravovaljanost stranačkih i nezavisnih kandidatura za izbor zamjenika općinskog načelnika, predstavnika srpske nacionalne manjine, bilo potrebno prikupiti 100 potpisa birača.

U postupku kandidiranja na dopunskim izborima za zamjenika općinskog načelnika Općine Zemunik Donji, predstavnika srpske nacionalne manjine, zaprimljen je samo jedan prijedlog kandidata. Riječ je o prijedlogu Samostalne demokratske srpske stranke – SDSS, koja je predložila kandidata Dragana Daničića.

Prijedlogu kandidata za izbor zamjenika općinskog načelnika iz reda pripadnika srpske nacionalne manjine Dragana Daničića priloženo je osam stranica obrasca DLSN-1 s ukupno 107 prikupljenih potpisa birača.

S potpisima 107 birača popunjeni obrazac DLSN-1 sastavljen je u Smokoviću 22. svibnja 2010. godine.

8. U povodu prigovora žaliteljice da su određeni potpisi potpore za kandidaturu Dragana Daničića prikupljeni »preko telefona«, te da potpisi koji se nalaze na popisima birača koji podržavaju kandidaturu Dragana Daničića ne pripadaju osobama čiji su podaci navedeni u obrascima, ŽIP je izvršio potrebne izvide na način da je pribavio izjašnjenje od Općinskog izbornog povjerenstva Općine Zemunik Donji (u daljnjem tekstu: OIP) 27. svibnja 2010., te je na temelju suglasnih očitovanja kandidata Dragana Daničića i ovlaštenog predstavnika žaliteljice utvrdio:

»Na temelju dodatnog izvješća Općinskog izbornog povjerenstva Općine Zemunik od 28. svibnja 2010. godine, proizlazi da je

Dragica Rajčević pod rednim brojem 19 ovlastila supruga Čiru Rajčevića,

Milan Prostran pod rednim brojem 30 ovlastio suprugu Milicu Prostran,

Sofija Prostran pod rednim brojem 40 ovlastila supruga Krstu Prostrana,

Eva Višić pod rednim brojem 100 ovlastila supruga Iliju Višića,

Zorka Rajčević pod rednim brojem 43 ovlastila supruga Milenka Rajčevića,

Vukosava Višić pod rednim brojem 34 ovlastila supruga Simu Višića,

Božica Daničić pod rednim brojem 2 ovlastila supruga Marka Daničića,

da mogu u njihovo ime dati potporu kandidatu Draganu Daničić, te su priložili u tom pravcu potpisanu izjavu.«

Ustavni sud je u postupku razmotrio pisane izjave sedmero navedenih osoba. One glase:

»Izjavljujem da sam ja, \_\_\_\_\_\_\_\_\_\_\_\_\_\_ usmeno opunomoćila \_\_\_\_\_\_\_\_\_\_\_\_\_ da umjesto mene potpiše potporu kandidatu za zamjenika načelnika Draganu Daničiću.

U Zemuniku Donjem, 28. svibnja 2010. Potpis:«

Na tri od sedam pisanih izjava u njima imenovane osobe (Dragica Rajčević, Božica Daničić, Sofija Prostran) stavile su otisak svog kažiprsta, ispod kojega je nepoznata osoba vlastoručno napisala sljedeći tekst:

»Napomena: Nepismena. Daje otisak kažiprsta desne ruke u nazočnosti članova OIP-a«.

Na jednom od sedam pisanih izjava u njoj imenovana osoba (Eva Višić) stavila je otisak svog kažiprsta, ispod kojega je nepoznata osoba vlastoručno napisala sljedeći tekst:

»Napomena: Nepismena, slabo vidi. Daje otisak kažiprsta desne ruke u nazočnosti članova OIP-a.«

Na ostale tri pisane izjave nalaze se (navodni) vlastoručni potpisi u njima imenovanih osoba (Vukosave Višić, Zorke Rajčević i Milana Prostrana), bez ikakve napomene ili bilo kakvog drugog dokaza o identitetu potpisnika i vjerodostojnosti potpisa.

8.1. U osporenom rješenju ŽIP utvrđuje i sljedeće: »... sporni su i potpisi pod red. brojem 69. i 70., 96. i 97., te 105. i 106. jer je razvidno da se radi o identičnom rukopisu, dok su pravovaljani potpisi pod red. brojem 64., 80. i 81. s obzirom da je prostim okom vidljivo da se radi o različitim rukopisima.«

U osporenom se rješenju navedene tvrdnje dalje ne obrazlažu.

8.2. U osporenom rješenju nije sadržano očitovanje ŽIP-a o tvrdnjama podnositeljice prigovora (žaliteljice u ovom postupku) da su sporni i potpisi pod rednim brojevima 37. i 38.

8.3. ŽIP je u osporenom rješenju kojim je odbio prigovor žaliteljice zaključno utvrdio sljedeće:

»Stoga proizlazi da je za listu kandidata Dragana Daničića kojeg je predložila Samostalna demokratska srpska stranka – SDSS, prikupljeno 103 potpisa, a prema odredbi čl. 15. Zakona o izborima općinskog načelnika, gradonačelnika, župana i gradonačelnika Grada Zagreba (NN br. 109/07 i 125/08) za pravovaljanost stranačkih kandidatura potrebno je prikupiti 100 potpisa birača za općinskog načelnika.

Bez obzira što prigodom potpisivanja obrasca potpore liste kandidatu Draganu Daničiću nisu bile priložene punomoći kojima su naprijed navedene osobe bile ovlaštene dati potporu ispred drugih naprijed navedenih osoba, ovo povjerenstvo smatra da navedena nepravilnost nije bitno mogla utjecati na postupak kandidiranja.«

Ustavni sud napominje da je ŽIP pogrešno utvrdio 103 potpisa koja bi, prema njegovu stajalištu, bila pravovaljana. Riječ je o očitoj omašci, budući da bi – prihvati li se utvrđenje ŽIP-a o pravovaljanim potpisima Dragice Rajčević (19.), Milana Prostrana (30.), Sofije Prostran (40.), Eve Višić (100.), Zorke Rajčević (43.), Vukosave Višić (34.) i Božice Daničić (2.) i pravno nevaljanim potpisima pod rednim brojevima 69. i 70., 96. i 97., te 105. i 106. – bio pravovaljan 101 potpis.

Ustavni sud utvrđuje, međutim, da je ŽIP pogrešno utvrdio pravovaljanima potpise Dragice Rajčević (19.), Milana Prostrana (30.), Sofije Prostran (40.), Eve Višić (100.), Zorke Rajčević (43.), Vukosave Višić (34.) i Božice Daničić (2.) u smislu članka 41. stavka 7. Zakona o lokalnoj i područnoj (regionalnoj) samoupravi, te članka 15. stavka 2. alineje 2. i članka 16. ZIONGŽ-a.

9. Ni ZIONGŽ ni bilo koji drugi izborni zakon u Republici Hrvatskoj ne predviđaju provođenje bilo koje radnje u izbornom postupku, uključujući postupak kandidiranja, bez nazočnosti birača koji tu radnju treba obaviti, pa ni putem punomoćnika, a ponajmanje putem usmenog ovlaštenja u bilo kojem obliku (primjerice, telefonski), koje jedan birač daje drugom biraču kako bi on umjesto njega, bez njegove nazočnosti, izvršio neku radnju u izbornom postupku.

Dostatno je u tom smislu ukazati na način ostvarivanja pasivnog biračkog prava (prava birati) nepismenih osoba ili osoba s tjelesnom manom. Članak 59. stavci 1. i 2. ZIONGŽ-a glase:

»Birač koji zbog tjelesne mane ili stoga što je nepismen ne može samostalno glasovati, može na biralište doći s pismenom osobom koja će glasovati u njegovo ime, po njegovoj ovlasti i uputi.

Birač koji zbog teže bolesti, tjelesnog oštećenja ili opće nemoći ne može doći na biralište, obavijestit će o tome birački odbor. Predsjednik biračkog odbor odredit će dva člana biračkog odbora ili zamjenika člana koji će birača posjetiti i omogućiti mu da glasuje.«

Sukladno tome, činjenica da su u konkretnom slučaju pojedini birači naknadno (šest dana nakon završenog postupka kandidiranja) priložili svoje pisane izjave kojim potvrđuju da su svojim bračnim drugovima dali usmeno ovlaštenje da umjesto njih, bez njihove nazočnosti, potpišu obrazac DLSN-1 i time u njihovo ime daju potporu kandidatu Draganu Daničiću – pa i u slučaju kad bi bile vjerodostojne – ne utječe na utvrđenje Ustavnog suda o pravnoj nevaljanosti tih potpisa birača.

9.1. Nadalje, imajući u vidu da su četvero birača koji su naknadno dali navedene pisane izjave nepismeni, Ustavni sud dužan je podsjetiti da je Državno izborno povjerenstvo Republike Hrvatske dosada izdalo brojne obvezatne upute o načinu glasovanja nepismenih osoba, osoba s tjelesnom manom, te osoba koje nisu u mogućnosti pristupiti na biračko mjesto, iz kojih je razvidan zahtjev da i ti birači budu osobno nazočni pri obavljanju izborne radnje.

To se pravilo po naravi stvari primjenjuje i u postupku kandidiranja, uključujući radnju davanja potpisa kojim birač podupire pojedinog kandidata.

10. Ustavni sud suglasan je s utvrđenjem ŽIP-a, navedenim u osporenom rješenju, da su potpisi pod rednim brojevima 69. i 70. (Petar Erceg i Stevanija Erceg iz Zemunika), 96. i 97. (Zorica Tintor i Ljubica Prostran iz Smokovića, pri čemu je ime »Zorica« prepravljano na način da je prvotno napisano ime »Zorka« podebljalim otiskom olovke prepravljeno u »Zorica«), te 105. i 106. (Dušan Javor i Davor Javor iz Zemunika Gornjeg) obrasca DLSN-1 sporni, jer je identičnost rukopisa na tim »parovima« potpisa očita i bez stručnog grafološkog vještačenja.

Ustavni sud suglasan je i s prigovorom žaliteljice da su potpisi pod rednim brojevima 37. i 38. (Božidar Prostran i Luca Prostran iz Smokovića) također sporni, jer je identičnost rukopisa na oba potpisa očita i bez stručnog grafološkog vještačenja.

Zbog nemogućnosti utvrđenja koji je od potpisa u navedenim »parovima« potpisa vjerodostojan, a time i nemogućnosti utvrđenja identiteta birača koji su osobno obavili izbornu radnju, Ustavni sud ocjenjuje da prevladava načelo pravne sigurnosti koje zahtijeva utvrđenje pravne nevaljanosti oba potpisa »u paru«.

Sukladno navedenom, Ustavni sud utvrđuje da se ne mogu smatrati pravovaljanima ni prethodno navedenih osam (8) potpisa birača.

11. Ustavni sud zaključuje da se od ukupno 107 potpisa birača na obrascu DLSN-1 o prijedlogu kandidata Dragana Daničića za izbor zamjenika općinskog načelnika Općine Zemunik Donji iz reda pripadnika srpske nacionalne manjine ne može smatrati pravovaljanima ukupno petnaest (15) potpisa birača, i to potpisi: Božice Daničić (2.), Dragice Rajčević (19.), Milana Prostrana (30.), Vukosave Višić (34.), Božidara Prostrana (37.), Luce Prostran (38.), Sofije Prostran (40.), Zorke Rajčević (43.), Petra Ercega (69.), Stevanije Erceg (70.), Zorice Tintor (96.), Ljubice Prostran (97.), Eve Višić (100.), Dušana Javora (105.) i Davora Javora (106.).

Iako je nesporna činjenica da »različiti rukopisi ne jamče istinitost potpisa«, koju činjenicu u svojoj žalbi ističe žaliteljica prigovarajući OIP-u i ŽIP-u što nisu provjerili istinitost sva 32 potpisa koja žaliteljica smatra »krivotvorenim«, Ustavni sud taj žalbeni navod nije razmatrao u ovom postupku, budući da žaliteljica u žalbi nije specificirala o kojih je 32 potpisa riječ, svoju tvrdnju nije obrazložila, a nije pružila ni dokaze koji bi ukazivali na njezinu osnovanost.

Sukladno navedenom, ostalih devedeset i dva (92) potpisa birača imaju se smatrati pravovaljanima.

12. Obveza nadležnog izbornog povjerenstva, propisana člankom 20. stavkom 1. ZIONGŽ-a, da pri zaprimanju kandidature provjeri njezinu usklađenost s odredbama tog zakona i obvezatnih uputa Državnog izbornog povjerenstva Republike Hrvatske, odnosi se na ocjenu objektivno provjerljivih elemenata kandidature, kao što su: podnosi li kandidaturu ovlašteni predlagatelj, prileži li kandidaturi očitovanje kandidata i zamjenika o prihvaćanju kandidature, je li prikupljen zakonom propisani broj pravovaljanih potpisa birača, jesu li, uz potpis birača, navedeni i ostali zakonom propisani podaci, itd.

Ustavni sud utvrđuje da je u konkretnom slučaju nadležni OIP propustio u trenutku zaprimanja sporne kandidature provjeriti prileži li joj dostatan broj pravovaljanih potpisa birača (100), dok nadležni ŽIP taj propust nije ispravio.

Stoga je odlučeno kao u točki I. izreke ove odluke.

13. Članci 20. i 88. stavak 1. ZIONGŽ-a glase:

Članak 20.

»Nadležno izborno povjerenstvo pri zaprimanju kandidature provjerit će je li kandidatura u cijelosti usklađena s odredbama ovoga Zakona i obvezatnim uputama Državnog izbornog povjerenstva.

Ako nadležno izborno povjerenstvo ocijeni da kandidatura nije podnesena u skladu s odredbom stavka 1. ovoga članka, pozvat će podnositelja da u roku od 48 sati ukloni uočene nedostatke.

Nadležno izborno povjerenstvo može podnositelju kandidature odrediti i kraći rok za uklanjanje nedostataka ako rok za kandidiranje istječe za manje od 48 sati.«

Članak 88. stavak 1.

»Ako nadležno izborno povjerenstvo, rješavajući o prigovoru, utvrdi da je bilo nepravilnosti koje mogu bitno utjecati na rezultate izbora, poništit će radnje u postupku i odrediti da se radnje ponove u roku koji mora osigurati održanje izbora na dan za koji su raspisani.«

Polazeći od činjenice da su nadležna izborna povjerenstva u konkretnom slučaju propustila postupiti u skladu s člancima 20. stavkom 1. i 88. stavkom 1. ZIONGŽ-a, Ustavni sud ovom odlukom poziva Samostalnu demokratsku srpsku stranku – SDSS, podnositeljicu (predlagateljicu) kandidature Dragana Daničića, da ukloni uočene nedostatke na način da u roku od 24 sata od zaprimanja ove odluke Općinskom izbornom povjerenstvu Općine Zemunik Donji preda obrazac DLSN-1 s pravovaljanim potpisima još najmanje osam (8) birača.

Postupi li Samostalna demokratska srpska stranka – SDSS, podnositeljica (predlagateljica) kandidature Dragana Daničića, u skladu s ovom odlukom, izbori za zamjenika općinskog načelnika Općine Zemunik Donji iz reda pripadnika srpske nacionalne manjine održat će se 13. lipnja 2010. godine.

U skladu s navedenim, odlučeno je kao u točkama II. i III. izreke ove odluke.

14. Objava ove odluke (točka IV. izreke) temelji se na članku 29. Ustavnog zakona o Ustavnom sudu Republike Hrvatske (»Narodne novine« broj 99/99., 29/02., 49/02. – pročišćeni tekst).

Broj: U-VIIA-2757/2010

Zagreb, 4. lipnja 2010.

USTAVNI SUD REPUBLIKE HRVATSKE

Predsjednica Vijeća
dr. sc. Duška Šarin, v. r.

Odluka, NN 72/2010-2171